ORDE do 30 de decembro de 2010 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros, e se convocan para o ano 2011.
CONSELLERÍA DO MEDIO RURAL — III. OUTRAS DISPOSICIÓNS — 07/01/2011

O Real decreto 244/2009, do 27 de febreiro, para a aplicación das medidas do programa de apoio ao sector vitivinícola español, desenvolve o programa de apoio ao sector en aplicación do Regulamento (CE) nº 479/2008 do Consello, do 29 de abril de 2008, polo que se establece a organización común do mercado vitivinícola, no relativo aos programas de apoio, o comercio con países terceiros, o potencial produtivo e os controis no sector vitivinícola e o Regulamento (CE) nº 555/2008 da Comisión, do 27 de xuño de 2008, que o desenvolve.
O citado Real decreto 244/2009 atribúe aos órganos competentes das comunidades autónomas onde se localice o domicilio social do solicitante, a instrución, resolución e pagamento das axudas. De acordo con isto, mediante a Orde do 13 de marzo de 2009 pola que se establecen as bases reguladoras para a concesión de axudas para a execución de medidas de promoción do sector vitivinícola en mercados de países terceiros, fixáronse as normas necesarias para establecer o procedemento de aplicación do mencionado real decreto no ámbito territorial da Comunidade Autónoma de Galicia, respecto das solicitudes presentadas polos beneficiarios que teñan o seu domicilio social nela.
Posteriormente, con data do 9 de setembro de 2010 publicouse o Regulamento (UE) nº 772/2010 da Comisión, do 1 de setembro, que modifica o citado Regulamento nº 555/2008 que introduce, entre outros cambios, a posibilidade de prorrogar, ata en dous anos, o período para a realización de medidas de promoción e información nun determinado país, a engadir aos tres anos de duración máxima que recollía a normativa anterior.
Ante a proximidade do inicio do exercicio orzamentario 2011, procede facer algunhas modificacións puntuais nas ditas bases reguladoras para recoller a citada posibilidade de prórroga dos programas e outras cuestións menores, que a experiencia da xestión destes dous anos aconsellan facer, así como realizar a convocatoria correspondente a ese ano.
En consecuencia, de acordo co disposto no artigo 30º.I.3 do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras para a concesión, en réxime de concorrencia competitiva, de axudas para a execución de medidas de promoción do sector vitivinícola en mercados de países terceiros, e realizar a convocatoria para o ano 2011.
Sección primeira
Bases reguladoras para a concesión de axudas
para a execución de medidas de promoción do sector vitivinícola en mercados de países terceiros
Artigo 2º.-Réxime xurídico.
O réxime xurídico aplicable ás axudas que regulan estas bases está integrado polo Regulamento (CE) nº 479/2008 do Consello, do 29 de abril, polo que se establece a organización común do mercado vitivinícola, se modifican os regulamentos (CE) nº 1493/1999, (CE) nº 1782/2003, (CE) nº 1290/2005 e (CE) nº 3/2008 e se derrogan os regulamentos (CEE) nº 2392/86 e (CE) nº 1493/1999; o Regulamento (CE) nº 555/2008 da Comisión, do 27 de xuño, polo que se establecen normas de desenvolvemento do Regulamento (CE) nº 479/2008 do Consello polo que se establece a organización común de mercado vitivinícola, no relativo aos programas de apoio, o comercio con países terceiros, o potencial produtivo e os controis no sector vitivinícola; o Regulamento (UE) nº 772/2010 da Comisión, do 1 de setembro que modifica o Regulamento (CE) nº 555/2008; o Real decreto 244/2009, do 27 de febreiro, para a aplicación das medidas do programa de apoio ao sector vitivinícola español; a Lei 38/2003, do 17 de novembro,
xeral de subvencións; a Lei 9/2007, do 13 de xuño, de subvencións de Galicia, de acordo co establecido no seu artigo 3º.3 e o Decreto 11/2009, do 8 de xaneiro, que a desenvolve de acordo co establecido no seu artigo 2º.1.
Artigo 3º.-Tipos de accións e duración dos programas.
1. As medidas de información e promoción dos viños en países terceiros poderán incluír calquera das accións mencionadas no artigo 10º do Regulamento (CE) nº 479/2008 do Consello, do 29 de abril, e as actividades relacionadas no anexo III desta orde.
2. As ditas accións deberán levarse a cabo preferentemente no marco dun programa de información e de promoción, entendendo como tal o conxunto de accións de promoción coherentes, que se desenvolvan nun ou en varios países terceiros, cuxo alcance sexa suficiente para contribuír a aumentar a información sobre os produtos en cuestión, así como a súa comercialización.
3. Os programas poderán ter unha duración máxima de tres anos por beneficiario e país. Non entanto, poderán ser prorrogados por un período de non máis de dous anos.
Artigo 4º.-Beneficiarios.
1. Poderán presentar solicitudes para acollerse ao financiamento das medidas de promoción en países terceiros as seguintes figuras xurídicas con sede social na Comunidade Autónoma de Galicia sempre que non incorran nalgunha das prohibicións do artigo 13º.2 da Lei 38/2003, do 17 de novembro, xeral de subvencións, e 10º.2 da Lei 9/2007, do 13 de xuño, de subvencións de Galicia.
a) Empresas vinícolas.
b) Organizacións de produtores e organizacións interprofesionais definidas no capítulo VII do título III do Regulamento (CE) nº 479/2008 do Consello, do 29 de abril.
c) Órganos de xestión e de representación das indicacións xeográficas vitivinícolas.
d) Asociacións de exportadores e consorcios de exportación.
e) Entidades asociativas sen ánimo de lucro participadas por empresas do sector vitivinícola que teñan entre os seus fins a promoción exterior dos viños.
2. Os beneficiarios deberán demostrar suficiente capacidade para afrontar as exixencias de comercio cos países terceiros e medios para asegurar que a medida se implementa o máis efectivamente posible. Deberán, así mesmo, garantir a dispoñibilidade, en cantidade e calidade, de produtos para asegurar a resposta fronte ás demandas que se poidan xerar como efecto da promoción realizada.
Artigo 5º.-Produtos e países que poden ser obxecto de accións.
1. Poderán ser obxecto das medidas de promoción os produtos de calidade, destinados ao consumo directo, detallados no anexo IV, que conten con posibilidades de exportación ou de novas saídas comerciais en países terceiros e que pertenzan a algunha das seguintes categorías:
a) Viños con denominación de orixe protexida.
b) Viños con indicación xeográfica protexida.
c) Viños en que se indique a variedade de uva de vinificación.
Artigo 6º.-Características das accións e programas.
1. As accións e programas estarán claramente definidos especificando o país ou países a que se dirixen, os tipos de viños que inclúen, as medidas que se pretenden levar a cabo e os custos estimados de cada unha delas.
2. As accións distribuiranse en períodos de 12 meses que comezarán o 1 de xullo.
3. As mensaxes basearanse nas cualidades intrínsecas do produto e deberán axustarse á normativa aplicable nos países terceiros a que van destinados.
4. No caso dos viños que conten cunha indicación xeográfica, deberá especificarse a orixe do produto como parte da campaña de información e promoción.
5. Sen prexuízo do disposto nos números 3 e 4, as referencias a marcas, se é o caso, poderán formar parte da mensaxe.
Artigo 7º.-Presentación de solicitudes.
1. Os interesados que reúnan as condicións previstas no artigo 4º presentarán as propostas de accións e programas e a documentación correspondente en instancia dirixida ao conselleiro do Medio Rural, de acordo co modelo que figura no anexo I que vai con esta orde, antes do 1 de marzo de cada ano segundo o que se estableza na convocatoria correspondente.
2. As solicitudes presentaranse no rexistro xeral do edificio administrativo de San Caetano en Santiago de Compostela ou nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31º do Real decreto 1829/1999, do 3 de decembro, polo que se aproba o Regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de
liberalización dos servizos postais, que indica que se presentará en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina, a data e o lugar da súa admisión.
3. As accións e programas presentados deberán conter, cando menos, a información prevista no anexo II e:
-Cumprir o disposto nesta orde.
-Respectar a normativa comunitaria relativa aos produtos considerados e á súa comercialización.
-Estar o suficientemente desenvoltos como para que poida avaliarse a súa conformidade coa normativa aplicable e a súa relación calidade/prezo.
-Especificarán os medios propios ou externos con que se contará para desenvolver as accións previstas.
4. En caso de prórroga dun programa, de acordo co número 3 do artigo 3º, ademais da documentación prevista nos números 1 e 3 deste artigo, os interesados deberán presentar un informe da avaliación dos dous primeiros anos de execución. O dito informe conterá, polo menos, información relativa aos efectos no mercado de destino do programa desenvolto, ademais de detallar as razóns para solicitar a prórroga.
5. Non se concederán nin pagarán subvencións a solicitantes ou beneficiarios que non estean ao día nas obrigas tributarias (Ministerio de Economía e Facenda) e coa Seguridade Social, ou que teñan débedas pendentes de pagamento coa Administración pública da Comunidade Autónoma de Galicia (Consellería de Facenda) consonte o establecido nos artigos 11º e 31º da Lei 9/2007, do 13 de xuño, de subvencións de Galicia.
Para eses efectos, a presentación da solicitude de axuda supón a autorización ao órgano xestor para solicitar as certificacións acreditativas correspondentes da Axencia Estatal da Administración Tributaria, Tesouraría Xeral da Seguridade Social e Consellería de Facenda consonte o establecido no artigo 10º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Artigo 8º.-Instrución e resolución.
1. Correspóndelle á Dirección Xeral de Innovación e Industrias Agrarias e Forestais a instrución do procedemento. Se a solicitude non reúne os requisitos establecidos nesta orde, a unidade correspondente da dita dirección xeral requirirá o interesado para que a repare no prazo máximo e improrrogable de dez días, e indicaralle que, se non o fixese, se terá por desistido da súa solicitude, logo de resolución que deberá ser ditada nos termos previstos no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O exame e valoración das solicitudes levaraos a cabo unha comisión de valoración constituída do seguinte xeito:
-Presidente: o subdirector xeral de Industrias e Calidade Agroalimentaria.
-Vogais: dous funcionarios do Servizo de Promoción da Calidade Agroalimentaria.
-Secretario: un funcionario do dito servizo, que actuará con voz e sen voto.
3. A comisión de valoración, facendo aplicación dos criterios establecidos no anexo V-A e das especificacións en relación coa súa avaliación recollidas no anexo V-B, examinará as solicitudes presentadas e emitirá un informe coa valoración, que elevará á Dirección Xeral de Innovación e Industrias Agrarias e Forestais, a cal elaborará unha lista provisional cos programas seleccionados priorizados, que remitirá ao Ministerio de Medio Ambiente, e Medio Rural e Mariño antes do 1 de abril de cada ano.
O informe de valoración da comisión deberá conter unha relación dos solicitantes para os cales se propón a axuda e os criterios de valoración seguidos para efectuala.
En caso de empate, darase prioridade aos programas presentados por microempresas e pequenas e medianas empresas, e as marcas comerciais colectivas.
4. De acordo co establecido no artigo 10º do Real decreto 244/2009, no seo da Mesa de Promoción Alimentaria, aprobada na Conferencia Sectorial de Agricultura e Desenvolvemento Rural do 19 de febreiro de 2007, integrada por representantes do Ministerio de Medio Ambiente, e Medio Rural e Mariño e as comunidades autónomas, constituirase unha Comisión Nacional de Selección de Programas.
A dita comisión será a responsable de elaborar, para cada exercicio Feaga, a lista definitiva das accións e programas que se proporán á Conferencia Sectorial para a súa aprobación.
5. Unha vez aprobada pola Conferencia Sectorial a lista definitiva das accións e programas seleccionados e as condicións establecidas para eles, as solicitudes correspondentes á comunidade autónoma serán resoltas polo conselleiro do Medio Rural no prazo máximo de seis meses contados desde o día seguinte ao da finalización do prazo de presentación de solicitudes.
Transcorrido o prazo máximo para resolver sen que o interesado recibise comunicación expresa, poderase entender desestimada a súa pretensión por silencio administrativo.
6. A resolución de concesión indicará os gastos considerados como subvencionables, así como as condicións xerais e particulares que se consideren necesarias para garantir o cumprimento dos obxectivos da axuda. Especificamente indicará o prazo máximo para a realización e xustificación dos gastos efectuados.
A dita resolución de concesión indicará expresamente a procedencia dos fondos.
7. As resolucións, expresas ou presuntas, dos expedientes tramitados en aplicación desta orde ou da respectiva orde de convocatoria anual esgotan a vía administrativa e contra elas cabe interpoñer os seguintes recursos:
a) Recurso potestativo de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107º, 116º e 117º da Lei 30/1992, segundo a redacción dada pola Lei 4/1999.
b) Recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se a resolución é expresa.
8. No caso de resolución positiva, os beneficiarios comunicarán, no prazo de 15 días a partir da notificación desta, á Dirección Xeral de Innovación e Industrias Agrarias e Forestais a aceptación da resolución nos termos establecidos así como a xustificación da constitución dunha garantía, de acordo coas condicións previstas no Regulamento (CEE) nº 2220/1985 da Comisión, do 22 de xullo, polo que se establecen as modalidades comúns de aplicación do réxime de garantías para os produtos agrícolas, por un importe non inferior ao 15% do montante anual do financiamento comunitario, co fin de asegurar a correcta execución do programa.
9. A exixencia principal, de acordo co artigo 20º do Regulamento (CEE) nº 2220/85 da Comisión, do 22 de xullo, será a execución das accións obxecto da resolución favorable, que deberá alcanzar, polo menos, o cumprimento do 75% do orzamento total.
Artigo 9º.-Modalidades de pagamento das axudas.
1. As axudas para execución de medidas de promoción do sector vitivinícola en mercados de países terceiros pagaranse despois da xustificación dos investimentos de acordo co establecido no artigo 10º.
2. Non obstante, o beneficiario poderá solicitar un anticipo polo 80% da contribución comunitaria anual.
O pagamento dun anticipo supeditarase á constitución dunha garantía financeira, por un importe igual ao 110% do anticipo da axuda, de conformidade coas condicións establecidas no título III do Regulamento (CEE) nº 2220/1985 da Comisión, do 22 de xullo.
Artigo 10º.-Tramitación do pagamento das axudas.
1. Os beneficiarios poderán elixir entre a posibilidade de solicitar un único pagamento ou pagamentos intermedios da contribución comunitaria anual. As solicitudes referiranse a accións realizadas e pagadas.
2. Todos os pagamentos deben realizarse a través dunha conta única dedicada en exclusiva a este fin.
3. As solicitudes de pagamentos intermedios deberán presentarse antes de que remate o mes civil seguinte a aquel en que expire cada período de catro meses, a partir do 1 de xullo.
Os pagamentos intermedios e o pagamento do anticipo previsto no artigo 10º non poderán superar no seu conxunto o 80% do total da contribución comunitaria.
4. Unha vez finalizadas as accións de cada anualidade e, como máis tarde, antes de que remate o mes seguinte á finalización da anualidade, o beneficiario solicitará o pagamento da axuda e presentará, preferentemente nos servizos centrais ou nas delegacións provinciais da Consellería do Medio Rural, sempre destinada á Dirección Xeral de Innovación e Industrias Agrarias e Forestais, en Santiago de Compostela a seguinte documentación:
a) Un informe resumo das actuacións desagregadas en actividades co correspondente importe orzamentario e o custo final de cada unha delas, e unha avaliación dos resultados obtidos que poden verificarse na data do informe.
b) Orixinais e copias das facturas e xustificantes dos pagamentos realizados.
c) Extracto bancario da conta mencionada no número 2 deste artigo no cal se poida comprobar a realización dos pagamentos xustificados mediante as facturas citadas na letra b) deste número.
5. O pagamento estará supeditado á presentación das contas auditadas e informes de control realizados por unha empresa de auditoría de recoñecido prestixio ou, no seu defecto, á verificación por parte do persoal da Consellería do Medio Rural das facturas e os documentos mencionados no número 4 deste artigo.
6. Poderanse considerar custos indirectos imputables á acción subvencionada, ata un límite do dous por cento dos custos efectivos de execución das accións promocionais. Os ditos custos no requirirán xustificación adicional e deberán estar recollidos especificamente no orzamento do programa presentado.
7. Así mesmo, de cara a xustificación técnica das accións, poderanse solicitar ao beneficiario medios de proba da realización das accións promocionais.
Artigo 11º.-Modificación da resolución.
1. Toda alteración das condicións que se tiveron en conta para a concesión da subvención, poderá dar lugar á modificación da resolución de concesión. Así mesmo, a obtención concorrente de subvencións outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Como norma xeral, non se poderán modificar produtos, actividades e custos das accións e programas salvo cando sexa patente que se obterían mellores resultados coas modificacións propostas. Calquera destas modificacións debe ser obxecto dunha notificación previa á Dirección Xeral de Innovación e Industrias Agrarias e Forestais da Consellería do Medio Rural nun prazo de, cando menos 15 días anteriores á súa realización, e sempre antes do 1 de maio. A dirección xeral deberá comprobar e, de ser o caso, autorizar as modificacións propostas, que deberán cumprir os requisitos para ser subvencionables.
3. A Dirección Xeral de Innovación e Industrias Agrarias e Forestais comunicará ao Ministerio de Medio Ambiente, e Medio Rural e Mariño, antes do 1 de xuño, as modificacións producidas que afecten as anualidades en curso.
4. En ningún caso se poderán modificar á alza os orzamentos aprobados para os programas, nin se poderán incluír novos países.
Artigo 12º.-Incumprimento da resolución de concesión.
Se o beneficiario da axuda cumpre as condicións establecidas na resolución de concesión, executando e xustificando todos os conceptos dos gastos aprobados nos prazos establecidos, e cumprindo co resto dos requisitos da resolución de concesión, procederá a aboarse a totalidade da subvención concedida.
No caso contrario existirá un incumprimento, e aplicaranse os seguintes criterios:
-Cando o beneficiario realice parcialmente e xustifique nos prazos establecidos as actuacións obxecto da axuda, aboarase a subvención proporcional correspondente sempre que estea relacionada con actuacións finalizadas, xustifique cando menos o 75% do orzamento total obxecto de resolución favorable e se cumpran o resto das condicións establecidas.
-Cando o beneficiario non realice nin xustifique nos prazos establecidos ningunha das actuacións obxecto da axuda, existirá un incumprimento total e non se pagará ningunha axuda. Tampouco se pagará ningunha axuda cando se xustifique menos do 75% do orzamento total obxecto de resolución favorable
Artigo 13º.-Reintegro da axuda.
1. Procederá o reintegro total ou parcial das axudas concedidas ao abeiro desta orde e dos xuros de demora acumulados desde o momento do seu pagamento, no suposto de incumprimento das condicións establecidas para a súa concesión e, en xeral, nos casos establecidos na Lei 38/2003, do 17 de novembro, xeral de subvencións.
O tipo de xuro que se aplicará será o de demora establecido na correspondente Lei de orzamentos xerais do Estado.
2. Sen prexuízo do establecido no parágrafo anterior, aos beneficiarios das axudas reguladas nesta orde seralles de aplicación o réxime de infraccións e sancións previsto nos artigos 37º a 45º da Lei 24/2003, do 10 de xullo, da viña e do viño, nos artigos 52º a 69º da Lei 38/2003, do 17 de novembro, xeral de subvencións, no título IV da Lei 9/2007, do 13 de xuño, de subvencións de Galicia, e no título VI do Decreto 11/2009, do 8 de xaneiro, que a desenvolve.
Artigo 14º.-Controis.
1. A Consellería do Medio Rural adoptará as medidas de control necesarias para garantir o cumprimento das actuacións previstas nun plan xeral de control que deberá establecer o Fondo Español de Garantía Agraria, en colaboración coas comunidades autónomas.
2. O Plan xeral de control será executado anualmente sobre a base dunha análise de riscos que incluirá, polo menos, o 20% dos programas pagados no ano anterior e terá por obxecto comprobar:
a) A exactitude da información facilitada coa solicitude de pagamento.
b) A realidade e regularidade das facturas presentadas como xustificantes dos gastos.
c) A exactitude do extracto bancario.
d) Que non se perciben axudas recollidas no artigo 20º letra c), inciso iii), do Regulamento (CE) nº 1698/2005, ou no artigo 2º número 3 do Regulamento (CE) nº 3/2008.
3. Con independencia do Plan xeral de control a que se refire o número anterior, a Consellería do Medio Rural poderá desenvolver todas aquelas actuacións de control que considere precisas.
4. Ademais do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia, e na súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 15º.-Comprobación do material.
A Dirección Xeral de Innovación e Industrias Agrarias e Forestais comprobará a conformidade do material de información e promoción elaborado no marco dos programas coa normativa comunitaria e a lexislación do país terceiro en que se desenvolva o programa.
Artigo 16º.-Autorizacións e obrigas do beneficiario.
1. De conformidade co artigo 18º da Lei 38/2003, do 17 de novembro, xeral de subvencións, e co artigo 15º da Lei 9/2007, do 13 de xuño, de subvencións de Galicia, a Consellería do Medio Rural publicará no Diario Oficial de Galicia e na súa páxina web oficial, nos termos previstos no artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, as concesións das subvencións convocadas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada web.
2. Segundo o establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas recibidas, así como ás sancións impostas, de ser o caso.
3. O beneficiario deberá cumprir as obrigas do artigo 14º da Lei 38/2003, do 17 de novembro, xeral de subvencións, e comunicarlle ao órgano concedente a obtención doutras axudas, ingresos ou recursos que financien a actividade subvencionada, así como a modificación de calquera das circunstancias que fundamentasen a concesión da axuda.
Artigo 17º.-Compatibilidade das axudas.
Non se financiarán cos fondos do Programa nacional de apoio as medidas que están recollidas nos programas de desenvolvemento rural ao abeiro do Regulamento (CE) nº 1698/2005 do Consello, do 20 de setembro de 2005, relativo á axuda ao desenvolvemento rural e as accións de información e de promoción dos produtos agrícolas no mercado interior e en países terceiros recollidas no número 3 do artigo 2º do Regulamento (CE) nº 3/2008 do Consello, do 17 de decembro de 2007.
En ningún caso estas axudas poderán ser acumuladas ou completadas con outras axudas nacionais ou das comunidades autónomas dedicadas á mesma finalidade.
Sección segunda
Convocatoria das axudas para execución de medidas
de promoción do sector vitivinícola en mercados de países terceiros
Artigo 18º.-Convocatoria.
Convócanse, de acordo coas bases reguladoras establecidas na sección primeira desta orde, as axudas para a execución de medidas de promoción do sector vitivinícola en mercados de países terceiros para o ano 2011.
Artigo 19º.-Prazo de presentación de solicitudes.
O prazo de presentación de solicitudes para esta convocatoria rematará o día 28 de febreiro de 2011.
Artigo 20º.-Gastos atendibles na convocatoria de 2011.
Para a convocatoria de 2011 serán atendibles os gastos realizados entre o 1 de xullo de 2011 e o 30 de xuño de 2012.
Artigo 21º.-Financiamento das axudas.
1. O financiamento das axudas previstas nesta orde procede do Fondo Europeo Agrícola de Garantía (Feaga), farase de conformidade co artigo 3º do Regulamento (CE) nº 1290/2005 do Consello, do 21 de xuño, sobre o financiamento da política agrícola comunitaria con cargo á aplicación orzamentaria 13.04.713-D.770.0 dos orzamentos xerais da Comunidade Autónoma de Galicia para o ano 2011 cunha dotación de 1.000.000 .
Esta dotación poderá verse incrementada con fondos transferidos do Ministerio de Medio Ambiente, e Medio Rural e Mariño, de acordo co previsto no Real decreto 244/2009, do 27 de febreiro, e con outros remanentes orzamentarios, sen prexuízo de posteriores variacións producidas como consecuencia de modificacións orzamentarias.
2. Esta orde tramítase conforme o establecido no artigo 25º do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia, relativo á tramitación anticipada de subvencións, polo que queda condicionada a súa eficacia á existencia de crédito adecuado e suficiente no momento da resolución de concesión.
3. A participación financeira da comunidade nos programas seleccionados non poderá superar o 50% dos gastos subvencionables.
4. A achega económica dos beneficiarios poderá proceder de taxas e contribucións obrigatorias.
Disposición adicional
Única.-En todas aquelas cuestións non previstas nesta orde será de aplicación o disposto nos regulamentos (CE) 479/2008 do Consello, do 29 de abril, (CE) 555/2008 da Comisión, do 27 de xuño, e (UE) 772/2010 da Comisión, do 1 de setembro, no Real decreto 244/2009, do 27 de febreiro, para a aplicación das medidas do programa de apoio ao sector vitivinícola español; na Lei 38/2003, do 17 de novembro, xeral de subvencións; no Real decreto 887/2006, do 21 de xullo, que a desenvolve na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro que a desenvolve
Disposicións derradeiras
Primeira.-Facúltase a directora xeral de Innovación e Industrias Agrarias e Forestais para ditar as instrucións que considere oportunas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de decembro de 2010.
Samuel Jesús Juárez Casado
Conselleiro do Medio Rural
Ver referencia pdf "00400D008P105.PDF"
ANEXO IV
Lista de produtos que poden ser obxecto de accións
Artigo 6º da Orde do 13 de marzo de 2009 (DOG nº 53, do 17 de marzo).
1. Viño.
2. Viño de licor.
3. Viño espumoso.
4. Viño espumoso de calidade.
5. Viño espumoso aromático de calidade.
6. Viño de agulla.
7. Viño de agulla gasificado.
8. Viño de uvas pasificadas.
9. Viño de uvas sobremaduradas.
10. Viños procedentes da produción ecolóxica.
Ver referencia pdf "00400D008P105.PDF"
ANEVO V-B
Especificacións criterios de avaliación
1) Interese xeral do programa:
a) Importancia do programa para a situación do mercado ou as necesidades do sector.
b) Representatividade do propoñente: en función da importancia da empresa ou o colectivo na zona vitivinícola a que representa e, se é o caso, noutras zonas.
2) Calidade e eficacia do programa:
a) Coherencia técnica e económica entre os obxectivos, as mensaxes, as accións e as canles de información.
b) Alcance e cobertura das accións do programa en termos de duración e grupos destinatarios (contactos previstos).
c) Presentación e calidade das mensaxes (creatividade) e a súa adaptación ao mercado de destino: valorarase a capacidade estimada da mensaxe para conseguir o efecto desexado no mercado de destino e tomando en consideración o mercado obxectivo en destino para o que están previstos.
d) Relación calidade/prezo: valorarase de 0 a 5 puntos en función da repercusión estimada polo propoñente en termos de impacto o incremento previsible das súas vendas, en relación co custo da acción proposta.
e) Método para medir a repercusión.
3) Solvencia do propoñente:
a) Implantación internacional e experiencia exportadora xeral: valorarase de 0 a 10 os anos de experiencia exportadora do propoñente, en proporción directa (0 puntos para quen non teña nada de experiencia exportadora, 5 puntos para quen leve exportando 5 anos e 10 puntos para quen leve exportando 10 anos ou máis).
b) Experiencia en programas de promoción exterior: valorarase de 0 a 10 os anos de experiencia en programas de promoción internacional do propoñente, tanto con recursos propios como con subvencións, en proporción directa: 0 puntos para quen non teña nada de experiencia en promoción exterior, 5 puntos para quen leve con programas 5 anos e 10 puntos para quen leve 10 anos ou máis.
c) Estrutura e capacidade técnica para a execución do programa: valorarase de 0 a 10 puntos, en función:
i) Da existencia ou non e, se é o caso, o tamaño e experiencia do departamento de comercio exterior da entidade;
ii) Da existencia ou non e, se é o caso, o tamaño e experiencia do departamento de márketing na entidade propoñente;
iii) Dos medios dispoñibles no país de destino da promoción, xa sexan propios (recursos e experiencia) como alleos (experiencia e relación coa axencia contratada).
4) Capacidade de resposta comercial:
a) Dispoñibilidade de distribución no mercado de destino.
b) Porcentaxe de exportación sobre total de vendas: valorarase en función 1 a 2 da proporción (5% de exportación=10% dos puntos=0,5 puntos; 10 puntos para quen exporte 50% ou máis). Para programas colectivos calcularase a media de exportacións globais sobre o total de vendas dos integrantes do colectivo e valorarase conforme o mencionado anteriormente.
c) Amplitude e diversificación da carteira de produtos do propoñente: valoraranse os aspectos complementarios:
i) Valoración do volume para posible resposta: máis puntos a maior volume de comercialización.
ii) Valoración de diversidade de tipos de viño e zonas xeográficas en que está presente: maior puntuación a maior diversidade e abano de produtos (por dar maior posibilidade de resposta de comercial).
5) Interese para a comunidade autónoma:
a) Programas relativos a viños con denominación de orixe: valoraranse con 10 puntos os programas que inclúan a promoción dos viños dalgunha das denominacións de orixe existentes en Galicia.
Ver referencia pdf "00400D008P105.PDF"
Ver referencia pdf "00400D009P117.PDF"